《次韵答谢宛在时归海云》
明代·释今鸷

身共寒云入庾关，海天栖泊是家山。病来键户三秋寂，老去休家尽日閒。

犹喜故交飞尺素，时吟高咏落前湾。池莲风起霜钟动，莫惜巾车时往还。

作者简介：今鸷，字慧则。番禺人。乐说和尚仲兄。诸生。原名向高，与兄舒齐名。世乱，隐居山野，教授生徒自给。清圣祖康熙四年（一六六五）受具，充丹霞化主，顷侍天然老人于归宗。十四年，归雷峰，典客六年。时福州长庆丛席久虚，绅士再三恳老人主法，颔之，遣鸷入闽。会老人退休净成，遂留长庆守待。至老人入寂后，归雷峰坐蜕。事见清徐作霖、黄蠡《海云禅藻集》卷三。